U-I-303/95
Natisni
Opravilna št.:
U-I-303/95
Datum odločitve:
4. 12. 1997
Objavljeno:
OdlUS VI, 168
ECLI:
ECLI:SI:USRS:1997:U.I.303.95
Akt:
Navodilo za izvajanje sklepa o obveznosti poročanja o poslih s tujino (Uradni list RS, št. 8/93 in 19/93), 32. tč.
Izrek:
Pobuda za začetek postopka za oceno ustavnosti in zakonitosti 32. točke Navodil za izvajanje sklepa o obveznosti poročanja o poslih s tujino se zavrže.
Evidenčni stavek:
Dolžnost domačih oseb, da Banko Slovenije obveščajo o stanju terjatev in obveznosti do tujine in sankcije, ki se v postopku izrečejo tistim obveznikom, ki to obveznost opustijo, izhaja iz Zakona o deviznem poslovanju. Podzakonski akti, ki jih je na podlagi zakonskega pooblastila upravičen izdati guverner Banke Slovenije pa določajo le način obveščanja.
Obvezniki so bili dolžni Banki Slovenije predložiti poročilo o stanju obveznosti in terjatev do tujine na dan 31. december 1992 na način, ki so ga določali podzakonski predpisi, veljavni do 31. decembra 1992, zato Navodilo za izvajanje sklepa o obveznosti poročanja o poslih s tujino, ki ga pobudnik izpodbija, ne vpliva na njegove pravice, njegov pravni položaj in za njegovo izpodbijanje pobudnik ne izkazuje pravnega interesa.
Geslo:
Obveznost pravnih subjektov, da obveščajo Banko Slovenije o obveznostih in terjatvah do tujine.
Pravni interes kot procesni pogoj za začetek postopka pred Ustavnim sodiščem na podlagi pobude.
Banka Slovenije, navodila.
Banka Slovenije, obveznosti poročanja o poslih s tujino.
Ustavno sodišče, ocena ustavnosti in zakonitosti Navodila Banke Slovenije.
Pravna podlaga:
Zakon o deviznem poslovanju (ZDP), 7., 8., 14., 28., 32., 40., 84. čl.
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Anton Oven, Domžale
Datum vloge:
27. 12. 1995
Vrsta odločitve:
sklep
Vrsta rešitve:
zavrženje
Dokument:
US18616
Dokument v PDF obliki:
U-I-303-95.pdf
124 KB
Prenesite datoteko
U-I-303/95-3
4.12.1997
S K L E P
Ustavno sodišče je v postopku za preizkus pobude Antona Ovna iz Domžal na seji dne 4. decembra 1997
s k l e n i l o :
Pobuda za začetek postopka za oceno ustavnosti in zakonitosti 32. točke Navodil za izvajanje sklepa o obveznosti poročanja o poslih s tujino (Uradni list RS, št. 8/93 in 19/93) se zavrže.
O b r a z l o ž i t e v
A.
1. Pobudnik navaja, da je guverner Banke Slovenije (v nadaljevanju: BS) izdal Navodilo za izvajanje sklepa o obveznosti poročanja o poslih s tujino (v nadaljevanju: Navodilo), ki določa, da morajo pravne osebe BS poročati o stanju terjatev in obveznosti do tujine. Navodilo naj bi bil guverner sprejel in objavil leta 1993, pravne subjekte, na katere se nanaša, pa naj bi Navodilo zavezovalo ne le za naprej, pač pa tudi za nazaj. V skladu z Navodilom naj bi bili obvezniki za poročanje dolžni BS predložiti poročilo o stanju terjatev in obveznosti do tujine na dan 31. december 1992, ko izpodbijano navodilo še ni bilo sprejeto in ne objavljeno. Tak učinek Navodila oziroma njegove 32. točke naj bi po prepričanju pobudnika bil v nasprotju s 155. členom Ustave, ki prepoveduje povratno učinkovanje predpisov.
2. Pobudnik navaja, da je na podlagi izpodbijane določbe Navodila BS družbo TU-VAL in njega kot odgovorno osebo ovadila Republiškemu deviznemu inšpektoratu (v nadaljevanju: RDI), ta pa je v skladu z ovadbo zoper družbo in pobudnika uvedel postopek.
V postopku je ugotovil, da sta obdolžena družba TU-VAL in pobudnik kot odgovorna oseba kriva in odgovorna, ker sta opustila poročanje BS o terjatvah in obveznostih do tujine po stanju na dan 31. december 1992 in jima je z odločbo o prekršku št. SPPr 413/93 z dne 18. decembra 1995 izrekel denarni kazni.
Po prepričanju pobudnika odločba o prekršku temelji na izpodbijani določbi Navodil, zato naj bi kot kaznovana odgovorna oseba družbe TU-VAL izkazoval pravni interes za izpodbijanje njegove 32. točke.
B.
3. Zakon o deviznem poslovanju (Uradni list RS, št. I/91-I - v nadaljevanju: ZDP) v 8. členu BS nalaga obveznost, da oblikuje projekcijo plačilne in devizne bilance države kot analitsko podlago za svoje delovanje in da spremlja njeno uresničevanje. O uresničevanju plačilne bilance, devizne bilance ter o stanju obveznosti in terjatev Slovenije ter o pokazateljih, pridobljenih iz analiz trendov gibanja, je BS dolžna obveščati Vlado. V 7. členu ZDP določa, da so domači pravni subjekti dolžni Banki Slovenije pošiljati vse podatke, vezane na uresničevanje določil ZDP, in se pri tem ravnati po navodilih, ki jih v zvezi z zajemanjem, obdelavo in prenosom podatkov predpiše Banka Slovenije. Po 1. točki prvega odstavka 84. člena citiranega zakona pravne osebe, ki so po ZDP (7., 14., 28., 32. in 40. člen) dolžne Banki Slovenije poročati o deviznem poslovanju, pa tega pravočasno ne storijo, storijo prekršek in se kaznujejo z denarno kaznijo. Po drugem odstavku 84. člena se za prekršek z denarno kaznijo kaznujejo tudi odgovorne osebe za poročanje zavezanih oseb.
4. Guverner BS je, sklicujoč se na 7. in 40. člen ZDP, dne 15. decembra 1992 izdal Sklep o obveznosti poročanja o poslih s tujino (Uradni list RS, št. 60/92 - v nadaljevanju: Sklep). V 1. točki Sklep povzema določbe ZDP, po katerih je BS pristojna za spremljanje stanja terjatev in obveznosti s tujino in za izdelavo plačilne bilance države, v 2. točki pa povzema določbe ZDP in natančneje opredeljuje način pošiljanja podatkov za izdelavo plačilne bilance BS. V 8. točki Sklep določa, da začne veljati in se začne uporabljati s 1. januarjem 1993. Z uveljavitvijo Sklepa so prenehali veljati (7. točka) podzakonski akti, ki so urejali način poročanja z ZDP določenih obveznikov, in sicer Sklep o načinu dostavljanja poročil o prometu in stanju sredstev na računih v tujini in o plačevanju in sprejemanju plačil za storitve preko kontokorentnega računa ter drugih podatkov in o rokih za pošiljanje teh podatkov (Uradni list RS, št. 18/91-I in 19/91-I), Sklep o obveznosti in načinu poročanja o poslih nakupa in prodaje terjatev, o prevzemu obveznosti do tujine in o pobotu medsebojnih dospelih obveznosti do tujine (Uradni list RS, št. 18/91-I), Sklep o izdelavi in pošiljanju poročil o realiziranih prihodkih iz naslova prevoza blaga in potnikov na tujih relacijah in o drugih storitvah v zvezi z mednarodnim prometom ter poročilo o odhodkih v zvezi z opravljanjem teh obveznosti (Uradni list RS, št. 27/91-I), Sklep o obveznosti poročanja o opravičenih razlikah v vrednosti, nastalih pri plačevanju v tujino (Uradni list, RS št. 18/91-I) in Navodilo v zvezi z zajemanjem, obdelavo in prenosom podatkov za ugotavljanje odprtih terjatev in obveznosti do tujine ter tehnično navodilo o obrazcih poročil o sklenjenih pogodbah, ki jih morajo podjetja, registrirana za opravljanje zunanjetrgovinskega prometa, pošiljati BS, ter o načinu izpolnjevanja obrazcev (Uradni list RS, št. 18/91-I). V skladu z 9. točko Sklepa so bili obvezniki dolžni posredovati podatke o poslovnih dogodkih, nastalih do 31. decembra 1992, na podlagi sklepov in navodila, ki so veljali do njegove uveljavitve, in ki jih je Sklep nadomestil. Navodilo, katerega 32. točko (pravilno 19. točko) pobudnik izpodbija, je guverner BS sprejel 12. februarja 1993.
5. Inkriminacija prekrška, ki ga navaja pobudnik, je torej urejena z ZDP in ne s podzakonskimi akti, ki jih je na podlagi zakonskega pooblastila pristojen izdati guverner BS. Napačna je torej pobudnikova trditev, da je RDI uvedel postopek in družbo TU-VAL ter pobudnika kot odgovorno osebo kaznoval z denarno kaznijo na podlagi izpodbijanega navodila. RDI se v odločbi o prekršku sicer nepravilno sklicuje na Sklep in na Navodila, vendar pa to ni imelo nikakršnega vpliva na izrek v citirani odločbi o prekršku. Poleg tega pa je bila družba TU-VAL v skladu z 9. točko Sklepa dolžna BS predložiti poročilo o stanju terjatev in obveznosti do tujine na dan 31. december 1992 po predpisih, ki so veljali do 1. januarja 1993, torej do uveljavitve Sklepa in izpodbijanih navodil. Opuščeno obveznost poročanja bi morala družba TU-VAL po citirani 9. točki Sklepa opraviti na način, predpisan z akti guvernerja BS, veljavnimi do 31. 12. 1992, in ne na način, ki ga je predpisal z izpodbijanimi navodili.
6. Iz gornjih navedb izhaja, da izpodbijano navodilo ne posega v pravice, pravne interese in v pravni položaj pobudnika, zato pobudnik za izpodbijanje njegovih določb ne izkazuje pravnega interesa.
C.
7. Ustavno sodišče je ta sklep sprejelo na podlagi 24. in 25. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, Franc Testen, dr. Lojze Ude in Boštjan M. Zupančič. Sklep je sprejelo soglasno.
P r e d s e d n i k
dr. Lovro Šturm